Gør et kup: Vin & Vin holder stort flyttesalg | AalborgNu.dk
Der er travlt hos Vin & Vin i øjeblikket - både på grund af den kommende flytning og de mange kunder, der er interesseret i flyttesalget. Foto: Henrik Louis
Ejer Martin Andersen flytter Vin & Vin i midlertidige lokaler de kommende 16 måneder. Foto: Henrik Louis
Du finder stadig Vin & Vin på Vestre Allé - fra på mandag dog i nummer 11. Foto: Henrik Louis
Det er cirka sådan her, byggeriet på hjørnet af Vestre Allé og Hobrovej kommer til at se ud. Vin & Vin flytter tilbage til adressen til oktober næste år. Illustration: KROGH Arkitektur.
D. 10 juni 2020 - kl 17:37 - Opdateret d. 10 juni 2020 - kl 21:57
Gør et kup: Vin & Vin holder stort flyttesalg
Forretningen rykker ind i midlertidige lokaler på mandag - se her hvor
AALBORG: Er du vild med både vin og tilbud? Så må du hellere læse videre her, for i øjeblikket er der stort flyttesalg hos Vin & Vin på Vestre Allé.
Anledningen er, at specialbutikken flytter ind i midlertidige lokaler på den anden side af vejen fra på mandag.
- Vi holder flyttesalget, så vi ikke skal bære så mange flasker med over i den midlertidige forretning, siger ejer Martin Andersen og understreger, at flytningen sker i weekenden efter lukketid, så kunderne ikke bliver påvirket.
- Selv om gulvpladsen er mindre der, har vi stadig de samme hyldemeter, så vores varer og sortiment vil være fuldstændig det samme, som man kender i dag. Vi får blot lager i en stor skibscontainer udenfor.
Vin & Vin holder til i den midlertidige forretning de kommende 16 måneder - for så at vende tilbage til den nuværende adresse. Dog i en helt ny bygning, for den nuværende bliver snart revet ned - for at genopstå med både ny vinhandel og lejligheder.
- Vi er vokset ud af forretningen her, og til oktober næste år får vi en ny, stor vinbutik. Vi får også et smagelokale med plads til 40 og lager i en stor kælder, siger Martin Andersen. Han fremhæver også generelt bedre forhold for både kunder og medarbejdere.
- Og så har jeg længe haft en drøm om at åbne en delikatesse med pølser, brød og ost. Jeg håber, at det lykkes i den nye forretning.
Vin & Vin åbner i sin midlertidige forretning på Vestre Allé 11 på mandag til sædvanlig tid.